


PANEVĖŽIO RAJONO SAVIVALDYBĖS ADMINISTRACIJOS
DIREKTORIUS

ĮSAKYMAS
DĖL SAVIVALDYBĖS ADMINISTRACIJOS DIREKTORIAUS 2019 M. SAUSIO 2 D. ĮSAKYMO NR. A-4 „DĖL PANEVĖŽIO RAJONO SAVIVALDYBĖS ADMINISTRACIJOS DARBO TVARKOS TAISYKLIŲ PATVIRTINIMO“ PAKEITIMO


2021 m. kovo 17 d. Nr. A-142
Panevėžys

	Vadovaudamasis Lietuvos Respublikos vietos savivaldos įstatymo 18 straipsnio 1 dalimi,
	p a k e i č i u   Panevėžio rajono savivaldybės administracijos darbo tvarkos taisykles, patvirtintas Savivaldybės administracijos direktoriaus 2019 m. sausio 2 d. įsakymu Nr. A-4 „Dėl Panevėžio rajono savivaldybės administracijos darbo tvarkos taisyklių patvirtinimo“:                   	
	1. pakeičiu 63 punktą iš jį išdėstau taip:	
	„63. Už darbą poilsio ir švenčių dienomis bei viršvalandinį darbą ir budėjimą darbuotojams mokama Lietuvos Respublikos darbo kodekso ir Lietuvos Respublikos valstybės tarnybos įstatymo nustatyta tvarka:
	 63.1. darbuotojui, dirbančiam pagal darbo sutartį, už darbą poilsio dieną, kuri nenustatyta pagal darbo grafiką, ir už darbą švenčių dieną mokamas dvigubas darbuotojo darbo užmokestis, už darbą naktį ir viršvalandinį darbą mokamas pusantro darbuotojo darbo užmokesčio dydžio užmokestis, už viršvalandinį darbą poilsio dieną, kuri nenustatyta pagal darbo grafiką, ar viršvalandinį darbą naktį mokamas dvigubas darbuotojo darbo užmokestis, o už viršvalandinį darbą švenčių dieną – dviejų su puse darbuotojo darbo užmokesčio dydžio užmokestis;
	63.2. valstybės tarnautojui už darbą poilsio  dieną,  kuri  nenustatyta  pagal  darbo  grafiką, ir
už darbą švenčių dieną mokamas dvigubas valstybės tarnautojo darbo užmokestis, už darbą naktį ir viršvalandinį darbą mokamas pusantro darbo užmokesčio dydžio užmokestis, už viršvalandinį darbą poilsio dieną, kuri nenustatyta pagal darbo grafiką, ar viršvalandinį darbą naktį mokamas dvigubas darbo užmokestis, o už viršvalandinį darbą švenčių dieną – dviejų su puse darbuotojo darbo užmokesčio dydžio užmokestis. Nurodytais atvejais valstybės tarnautojui taikomas darbo užmokestis, susidedantis iš valstybės tarnautojui mokamos pareiginės algos ir priedo už tarnybos Lietuvos valstybei stažą, neįskaičiuojant mokamų Lietuvos Respublikos valstybės tarnybos įstatymo 30 straipsnyje nustatytų priemokų;
	63.3. darbuotojo prašymu ir Savivaldybės administracijos direktoriui sutikus už darbą poilsio ar švenčių dieną gali būti suteikiamos dvi mokamos poilsio dienos, kurios pridedamos prie kasmetinių atostogų, viršvalandinio darbo laikas dvigubinamas ir suteiktas atitinkamos trukmės mokamas poilsio laikas taip pat pridedamas prie kasmetinių atostogų, mokant darbuotojo darbo užmokestį. Tokiu atveju už darbą poilsio ar švenčių dieną, kuri nenumatyta pagal darbo grafiką, ar už viršvalandinį darbo laiką darbo užmokestis nemokamas. Papildomas poilsio laikas, pridėtas prie kasmetinių atostogų, nėra laikomas kasmetinėmis atostogomis, už kurias mokamas darbuotojo vidutinis darbo užmokestis.“;
	2. pakeičiu 85–86 punktus ir juos išdėstau taip:
	„85. Kasmetinės atostogos valstybės tarnautojams ir darbuotojams už kiekvienus darbo metus suteikiamos tais pačiais darbo metais pagal kasmetinių atostogų suteikimo grafiką, kurį  Savivaldybės administracijos direktorius tvirtina iki einamųjų metų kovo 1 d. Už pirmuosius darbo 

metus visos kasmetinės atostogos suteikiamos išdirbus bent pusę darbo metams tenkančių darbo dienų skaičiaus. Už antruosius ir paskesnius darbo metus kasmetinės atostogos suteikiamos bet kuriuo darbo metų laiku. Nesuėjus šešiems nepertraukiamojo darbo mėnesiams, darbuotojo prašymu kasmetinės atostogos suteikiamos Darbo kodekso nustatyta tvarka. Darbuotojo ir tiesioginio vadovo susitarimu atostogos gali būti suteiktos dalimis, iš kurių bent viena dalis negali būti trumpesnė kaip dešimt darbo dienų. Teisė pasinaudoti dalimi kasmetinių atostogų atsiranda, kai darbuotojas įgauna teisę į bent vienos darbo dienos trukmės atostogas.
	86. Kasmetinių atostogų suteikimo grafike numatytos atostogos gali būti keičiamos valstybės tarnautojo ar darbuotojo motyvuotu prašymu, pateiktu ne vėliau kaip prieš 5 darbo dienas ir suderintu su tiesioginiu vadovu. Prašymą su Savivaldybės administracijos direktoriaus viza registruoja Personalo administravimo skyrius ir Dokumentų valdymo sistemoje nukreipia Apskaitos skyriui. Tokiu atveju atostoginiai mokami įprasta darbo užmokesčio mokėjimo tvarka ir terminais. 	Savivaldybės administracijos direktoriaus įsakymas rengiamas, kai, esant tarnybiniam būtinumui ir valstybės tarnautojui ar darbuotojui sutikus, valstybės tarnautojas ar darbuotojas atšaukiamas iš kasmetinių atostogų, o nepanaudotas kasmetinių atostogų laikas suteikiamas kitu, jo pageidaujamu, laiku, arba kasmetinės atostogos perkeliamos ar pratęsiamos Lietuvos Respublikos darbo kodekso nustatytais atvejais, arba valstybės tarnautojas ar darbuotojas prašo atostogas suteikti pagal atskirą prašymą, nenurodydamas konkretaus laikotarpio ir kitais nenumatytais atvejais.“.

	

Savivaldybės administracijos direktorius					       Eugenijus Lunskis

